	
	Na temelju članka 44. stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18, 110/18. – Odluka USRH i 32/20) i članka 30. Statuta Općine Koprivnički Bregi („Službeni glasnik Koprivničko-križevačke županije“ broj 6/13, 3/18, 6/20, 5/21. i 8/21. – pročišćeni tekst), Općinsko vijeće Općine Koprivnički Bregi na 15. sjednici održanoj 21. prosinca 2022. donijelo je 



O D L U K U
o komunalnim djelatnostima na području
Općine Koprivnički Bregi


	I. OPĆE ODREDBE

Članak 1.
	Odlukom o komunalnim djelatnostima na području Općine Koprivnički Bregi (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području Općine Koprivnički Bregi (u daljnjem tekstu: Općina), utvrđuju se komunalne djelatnosti od lokalnog značaja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine.
	
Članak 2.
	Na području Općine obavljaju se sljedeće komunalne djelatnosti kojima se osigurava održavanje i/ili građenje komunalne infrastrukture:
	1. održavanje nerazvrstanih cesta,
	2. održavanje javnih površina na kojima nije dopušten promet motornim 
              vozilima,
	3. održavanje građevina javne odvodnje oborinskih voda,
	4. održavanje javnih zelenih površina,
	5. održavanje građevina, uređaja i predmeta javne namjene,
	6. održavanje groblja, 
	7. održavanje čistoće javnih površina,
	8. održavanje javne rasvjete.

Članak 3.
	Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje) kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima se uređuje održavanje cesta.
	Pod održavanjem javnih površina na kojima nije dopušten promet motornim vozilima podrazumijeva se održavanje i popravci tih površinama kojima se osigurava njihova funkcionalna ispravnost. 
	Pod održavanjem građevina javne odvodnje oborinskih voda podrazumijeva se upravljanje i održavanje graševina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.
	Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.
	Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.
	Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja. 
	Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu Općine.
	Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

Članak 4.
	Na području Općine obavljaju se sljedeće uslužne komunalne djelatnosti:
1. usluge ukopa pokojnika,
2. obavljanje dimnjačarskih poslova.

Članak 5.
	Pod uslugama ukopa pokojnika unutar groblja podrazumijeva se ispraćaj i ukop pokojnika te ekshumacija unutar groblja u skladu s posebnim propisima. 
	Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

Članak 6.
	Osim komunalnih djelatnosti iz članka 2. i 4. ove Odluke, određuju se djelatnosti koje se na području Općine smatraju komunalnim djelatnostima, a to su:
	1. poslovi sakupljanja izgubljenih i napuštenih životinja i usluge higijeničarske službe,
	2. provođenje mjera obvezne preventivne dezinfekcije, dezinsekcije i deratizacije.

Članak 7.
	Pod poslovima skupljanja izgubljenih i napuštenih životinja i njihovo zbrinjavanje podrazumijevaju se poslovi hvatanja, sakupljanja izgubljenih i napuštenih životinja (hvatanje pasa i mačaka bez nadzora), njihov smještaj i zbrinjavanje, skrb i zdravstvena zaštita izgubljenih i napuštenih životinja sukladno propisima kojima se uređuje zaštita životinja, traženje vlasnika napuštenih i izgubljenih životinja. Pod uslugama higijeničarske službe podrazumijevaju se poslovi sakupljanja i odvoza lešina životinja (pasa, mačaka i dr.) s javnih površina i stradalih na prometnicama na području Općine te njihovo uništavanje sukladno propisima o veterinarstvu.
	Pod provođenjem mjera obvezne preventivne dezinfekcije, dezinsekcije i deratizacije podrazumijevaju se mjere suzbijanja patogenih mikroorganizama štetnih člankonožaca i štetnih glodavaca, čije suzbijanje se planira, organizira i sustavno obavlja provođenjem mjera dezinfekcije, dezinsekcije i deratizacije od javno zdravstvene važnosti.   



	II. ORGANIZACIJSKI OBLICI OBAVLJANJA KOMUNALNIH 
           DJELATNOSTI 

Članak 8.
	Komunalne djelatnosti na području Općine mogu obavljati:
	1. trgovačko društvo  kojemu je suosnivač Općina – Komunalac d.o.o.,
	2. vlastiti  pogon za obavljanje komunalnih djelatnosti u Općini Koprivnički Bregi (u 
             daljnjem tekstu: Vlastiti pogon),
	3. pravne ili fizičke osobe na temelju ugovora o koncesiji,
	4. pravne ili fizičke osobe na temelju pisanog ugovora o povjeravanju 
             obavljanja komunalnih djelatnosti.

	
       III. NAČIN I UVJETI  ZA OBAVLJANJE KOMUNALNIH DJELATNOSTI 
            NA TEMELJU PISANOG UGOVORA O OBAVLJANJU KOMUNALNIH 
            DJELATNOSTI 
               
Članak 9.
		Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, mogu na području Općine obavljati sljedeće komunalne djelatnosti:    
1. održavanje nerazvrstanih cesta,
2. održavanje građevina javne odvodnje oborinskih voda,   
3. održavanje čistoće javnih površina, 
4. poslovi sakupljanja izgubljenih i napuštenih životinja i usluge   
                 higijeničarske službe,
5. provođenje mjera obvezne preventivne dezinfekcije, dezinsekcije i 
                 deratizacije. 

            Komunalne djelatnosti iz stavka 1. točka 2. i 3. ove Odluke povjerit će se na obavljanje fizičkim ili pravnim osobama temeljem ugovora u dijelu u kojem obavljanje tih poslova ne može samostalno izvršiti Vlastiti pogon.
            Ugovor o povjeravanju obavljanja komunalnih djelatnosti iz stavka 1. može se zaključiti najduže na vrijeme od 4 (četiri) godine. O dužini vremena povjeravanja obavljanja komunalnih djelatnosti odlučuje općinski načelnik odlukom o početku postupka nabave. 

Članak 10.
	Postupak za povjeravanje komunalnih poslova za komunalne djelatnosti iz članka 9. ove Odluke provodi se prema propisima o javnoj nabavi.
	Postupak za povjeravanje komunalnih poslova za komunalne djelatnosti procijenjene vrijednosti nabave do 200.000,00 kuna za robu i usluge te nabave radova procijenjene vrijednosti nabave do 500.000,00 kuna provodi se sukladno Pravilniku o provedbi postupka jednostavne nabave u Općini Koprivnički Bregi.
	Postupak za povjeravanje komunalnih poslova za komunalne djelatnosti procijenjene vrijednosti nabave 200.000,00 kuna i više za robu i usluge te nabave radova procijenjene vrijednosti nabave 500.000,00 kuna i više provodi se sukladno odredbama Zakona o javnoj nabavi.
	 
Članak 11.
	Ugovor o povjeravanju obavljanja komunalne djelatnosti u ime Općine sklapa općinski načelnik Općine Koprivnički Bregi (u daljnjem tekstu: općinski načelnik).
	Ugovor iz stavka 1. ovog članka sadrži:
1. komunalne djelatnosti za koje se sklapa ugovor,
2. vrijeme na koje se sklapa ugovor,
3. vrstu i opseg komunalnih usluga,
4. način određivanja cijene komunalnih usluga te način i rok plaćanja izvršenih usluga,
5. jamstvo izvršitelja o ispunjenju ugovora.

Članak 12.
        U slučaju povećanja ili smanjenja opsega obavljanja komunalne djelatnosti u tijeku roka na koji je zaključen ugovor, sporazumno će se sačiniti dodatak ugovora.


	IV. NAČIN I UVJETI ZA OBAVLJANJE KOMUNALNIH DJELATNOSTI           
            KOJE SE OBAVLJAJU NA TEMELJU UGOVORA O KONCESIJI

Članak 13.
	Komunalna djelatnost koja se na području Općine obavlja na temelju ugovora o koncesiji je komunalna djelatnost:
· obavljanje dimnjačarskih poslova.
	Koncesija za obavljanje dimnjačarskih poslova može se dati na vrijeme od najduže 5 (pet) godina.

Članak 14.
	Koncesija za obavljanje komunalne djelatnosti iz članka 13. ove Odluke može se temeljem ugovora o koncesiji dati pravnoj ili fizičkoj osobi registriranoj za obavljanje te komunalne djelatnosti. 
	
Članak 15.
	Postupak davanja koncesije provodi se u skladu sa Zakonom o koncesijama, Zakonom o komunalnom gospodarstvu i ovom Odlukom.
	Postupak davanja koncesije započinje danom slanja na objavu obavijesti  o namjeri davanja koncesije koja se zajedno s dokumentacijom za nadmetanje objavljuje u elektroničkom oglasniku javne nabave Republike Hrvatske, a završava izvršnošću odluke o davanju koncesije  ili odluke o poništenju postupka davanja koncesije.
        	Obavijest o namjeri davanja koncesije donosi općinski načelnik.
       	Postupak javnog natječaja provodi Stručno povjerenstvo koje imenuje općinski načelnik. 
	Stručno povjerenstvo ima 3 (tri) člana. Najmanje jedan član Stručnog povjerenstva mora imati važeći certifikat u području javne nabave. U Stručno povjerenstvo može se imenovati član ministarstva nadležnog za financije ukoliko ono predloži imenovanje svojeg predstavnika.

Članak 16.
       Prije početka postupka davanja koncesije Povjerenstvo provodi  pripremne radnje sukladno zakonu kojim se uređuju koncesije.
       Pripremni radnjama smatraju se osobito:
       - izrada studije opravdanosti davanja koncesije i analize davanja koncesije,
       - izrada dokumentacije za nadmetanje.

Članak 17.
	Odluku o objavi obavijesti o namjeri davanja koncesije donosi općinski načelnik.
	Obavijest o namjeri davanja koncesije mora sadržavati:
1. Naziv, adresu, telefonski broj, broj telefaksa i adresu elektroničke pošte davatelja koncesije,
	2. a) vrstu i predmet koncesije,
	    b) prirodu i opseg djelatnosti koncesije,
	    c) mjesto, odnosno područje obavljanja djelatnosti koncesije,
	    d) rok trajanja koncesije,
	    e) procijenjenu vrijednost koncesije,
	    f) naznaku postupka davanja koncesije,
      	3. a) rok za dostavu ponuda,
            b) adresu na koju se moraju poslati ponude,
            c) mjesto i vrijeme javnog otvaranja ponuda,
	4. razloge isključenja ponuditelja,
	5. Uvjete pravne i poslovne, financijske, tehničke i stručne sposobnosti, 
              u skladu s odredbama posebnog zakona te dokaze i podatke kojima 
              gospodarski subjekt dokazuje  ispunjenje tih uvjeta,
    6. Vrstu i vrijednost jamstva za ozbiljnost ponude koje su ponuditelji 
  dužni dostaviti,
	7. Kriterij za odabir ponude,
	8. Naziv i adresu tijela nadležnog za rješavanje žalbe te podatke o 
              rokovima za podnošenje žalbe.
       	Obavijest o namjeri davanja koncesije može sadržavati i druge podatke u skladu s odredbama Zakona o koncesijama i posebnih zakona.  
	
Članak 18.
	Zadaci Stručnog povjerenstva su:
	-	suradnja s davateljem koncesije pri izradi studije opravdanosti davanja koncesije, odnosno analize davanja koncesije, pri pripremi utvrđivanja uvjeta za davanje koncesije, izradi dokumentacije za nadmetanje te pri definiranju uvjeta sposobnosti i kriterija za odabir najpovoljnije ponude,
	-	pregled i ocjena pristiglih ponuda,
	-	prije sklapanja ugovora o koncesiji, utvrđivanje prijedloga odluke o koncesiji, prijedloga odluke o izmjeni odluke o davanju koncesije, prijedloga odluke o poništenju postupka davanja koncesije, prijedloga odluke o izmjeni odluke o poništenju postupka davanja koncesije te obrazloženje tih prijedloga,
	-	predlaganje vrste i vrijednosti pojedinog jamstva,
	-	obavljanje svih ostalih radnji potrebnih za provedbu postupka davanja koncesije.
	Stručno povjerenstvo o svom radu vodi zapisnik koji potpisuju svi članovi povjerenstva.
	Stručno povjerenstvo prestaje s radom sklapanjem ugovora o koncesiji odnosno izvršnošću odluke o poništenju postupka davanja koncesije.
	
Članak 19.
	Odluku o davanju koncesije donosi Općinsko vijeće Općine Koprivnički Bregi (u daljnjem tekstu: Općinsko vijeće) na temelju prijedloga odluke o davanju koncesije koje Općinskom vijeću podnosi Stručno povjerenstvo, bez odgode, zajedno sa svim zapisnicima o radu, zapisnikom o otvaranju ponuda, zapisnikom o pregledu i ocjeni ponuda te ostalom pratećom dokumentacijom. 
	Odluku o davanju koncesije, s preslikom zapisnika o pregledu i ocjeni ponuda, davatelj koncesije dostavlja svakom ponuditelju bez odgode osobnom dostavom.
	Odluka o davanju koncesije, kao i njezine izmjene, bez odgode se objavljuju u Elektroničkom oglasniku na standardnom obrascu.
	Rok za donošenje odluke o davanju koncesije počinje teći prvog dana poslije dana kada je istekao rok za dostavu ponude, a ako u dokumentaciji za nadmetanje nije određeno drukčije, rok za donošenje odluke o davanju koncesije iznosi 30 dana.



Članak 20.
	Na temelju odluke o davanju koncesije, općinski načelnik s odabranim ponuditeljem sklapa ugovor o koncesiji.
	Ugovor o koncesiji sastavlja se u skladu s odlukom o davanju koncesije.
	Ugovor o koncesiji obvezno sadrži:
	1. djelatnost za koju se koncesija daje, 
	2. rok na koji se koncesija daje,
	3. visinu i način plaćanja naknade za koncesiju,
	4. cijenu i način naplate za pruženu uslugu,
	5. prava i obveze davatelja koncesije,
	6. prava i obveze koncesionara,
	7. jamstva i/ili odgovarajuće instrumente osiguranja koncesionara,
	8. način prestanka koncesije,
	9. ugovorne kazne.

Članak 21.
	Na sva pitanja u svezi s koncesijom uključujući i pitanje načina obračuna i plaćanja naknade za koncesiju, koja nisu uređena ovom Odlukom, na odgovarajući se način primjenjuje Zakon o komunalnom gospodarstvu te propisi kojima se uređuju koncesije.


	V. KOMUNALNE DJELATNOSTI KOJE OBAVLJA VLASTITI POGON 

Članak 22.
       Vlastiti pogon može obavljati sljedeće komunalne djelatnosti:
1. održavanje javnih površina na kojima nije dopušten promet motornim vozilima,
2. održavanje građevina javne odvodnje oborinskih voda,
3. održavanje javnih zelenih površina,
4. održavanje građevina, uređaja i predmeta javne namjene,
5. održavanje groblja, 
6. održavanje čistoće javnih površina.  
	Obavljanje dijela poslova iz stavka 1. točaka 2. i 6. ovog članka koje Vlastiti pogon ne može u cijelosti samostalno obavljati povjerit će se na obavljanje fizičkim i pravnim osobama temeljem ugovora sukladno odredbama ove Odluke.  


	VI. KOMUNALNE DJELATNOSTI KOJE OBAVLJA TRGOVAČKO DRUŠTVO 
                KOJEMU JE SUOSNIVAČ OPĆINA – KOMUNALAC D.O.O.


Članak 23.
	Trgovačkom društvu Komunalac d.o.o. povjerava se obavljanje sljedećih komunalnih djelatnosti:
1. usluge ukopa pokojnika,
2. održavanje javne rasvjete.

Članak 24.
	Trgovačko društvo Komunalac d.o.o. obavlja komunalnu djelatnosti na temelju ove Odluke, posebnih propisa važećih za obavljanje pojedinih komunalnih djelatnosti te ostalih akata usvojenih od nadležnih tijela.
	Trgovačko društvo Komunalac d.o.o. komunalne djelatnosti iz članka 23. ove Odluke obavlja na temelju odluke o povjeravanju obavljanja komunalnih djelatnosti koju donosi predstavničko tijelo jedinice lokalne samouprave.


	VII. PRIJELAZNA I ZAVRŠNA ODREDBA

Članak 25.
	Stupanjem na snagu ove Odluke prestaje važiti Odluka o komunalnim djelatnostima koje se mogu obavljati na temelju pisanog ugovora o povjeravanju obavljanja komunalnih djelatnosti na području Općine Koprivnički Bregi („Službeni glasnik Koprivničko-križevačke županije“ broj 19/19) i Odluka o komunalnim djelatnostima koje se mogu obavljati na temelju koncesije na području Općine Koprivnički Bregi („Službeni glasnik Koprivničko-križevačke županije“ broj 12/20).

Članak 26.
	Ova Odluka stupa na snagu prvog dana od dana objave u „Službenom glasniku Koprivničko-križevačke županije“.

OPĆINSKO VIJEĆE 
OPĆINE KOPRIVNIČKI BREGI
  
KLASA: 363-02/22-01/01
URBROJ: 2137-8-22-1        			                
Koprivnički Bregi, 21. prosinaca 2022.

[bookmark: _Hlk107319233]									     
	PREDSJEDNIK:
Siniša Maroševac
